Наставно-уметничко-научном већу Факултета музичке уметности у Београду

Б е о г р а д, Краља Милана 50

Сенату Универзитета уметности у Београду

Б е о г р а д, Косанчићев венац 29

Предмет: **Извештај Комисије за оцену и одбрану докторског уметничког пројекта Николе Ветнића**

**…of Uruk-the-Sheepfold**

*композиција за камерни инструментални ансамбл, приповедача и сопран*

**Уводно образложење**

НИКОЛА ВЕТНИЋ пријавио је 28. децембра 2015. године тему докторског уметничког пројекта под називом: „„...***OF URUK-THE-SHEEPFOLD****,*КОМПОЗИЦИЈА ЗА КАМЕРНИ ИНСТРУМЕНТАЛНИ АНСАМБЛ, ПРИПОВЕДАЧА И СОПРАН“

На основу предлога Катедре за композицију, Веће Факултета на седници од 20. јануара 2016. године донело је одлуку о именовању Комисије за оцену предлога докторског уметничког пројекта, у саставу: мр ЗОРАН ЕРИЋ, редовни професор, др ум. СВЕТЛАНА САВИЋ, ванредни професор, мр МИЛАН МИХАЈЛОВИЋ, редовни професор у пензији.

Веће Факултета на седници од 2. новембра 2016. године утврдило је предлог одлуке о усвајању Извештаја Комисије за процену теме докторског уметничког пројекта и одобравању теме докторског уметничког пројекта НИКОЛЕ ВЕТНИЋА под називом: „„...***OF URUK-THE-SHEEPFOLD****,*КОМПОЗИЦИЈА ЗА КАМЕРНИ ИНСТРУМЕНТАЛНИ АНСАМБЛ, ПРИПОВЕДАЧА И СОПРАН“

Сенат Универзитета уметности на седници од 24. новембра 2016. године донео је одлуку о одобравању рада на изради докторског уметничког пројекта и именовању мр Зорана Ерића, редовног професора за ментора.

Комисијаза оцену и одбрану докторског уметничког пројекта НИКОЛЕ ВЕТНИЋА под називом: „„**...*OF URUK-THE-SHEEPFOLD,*** КОМПОЗИЦИЈА ЗА КАМЕРНИ ИНСТРУМЕНТАЛНИ АНСАМБЛ, ПРИПОВЕДАЧА И СОПРАН“, у саставу: мр ЗОРАН ЕРИЋ, редовни професор, ментор, мр СРЂАН ХОФМАН, професор емеритус, др ум. СВЕТЛАНА САВИЋ, ванредни професор, др ум. ТАТЈАНА МИЛОШЕВИЋ - МИЈАНОВИЋ, ванредни професор и др ум. БРАНКА ПОПОВИЋ, доцент, која је именована на седници Већа Факултета од 7. децембра 2016. године подноси Наставно-уметничко-научном већу Факултета и Сенату Универзитета уметности у Београду следећи:

**И З В Е Ш Т А Ј**

**Биографиски подаци о кандидату**

Никола Ветнић је рођен 1984. године у Новом Саду, где је завршио Гимназију „Светозар Марковић”. Дипломирао је композицију у класи професора Милана Михајловића на Академији уметности у Новом Саду са делима *Симфонија*, за велики оркестар (2011, основне студије) и *Симфонија #2, Призрен* (2012, мастер студије). Тренутно припрема одбрану свог докторског уметничког пројекта на Факултету музичке уметности у Београду, у класи професора Зорана Ерића. Истовремено припрема дипломски рад на тему „Основе дизајна *casual HOPA* компјутерских игара” на Факултету техничких наука у Новом Саду, на смеру за графичко инжењерство и дизајн.

Током студија похађао је бројне курсеве и радионице из области композиције, на којима је сарађивао са истакнутим композиторима попут Александре Вребалов (Србија / САД), Данијела Соненберга (Daniel Sonenberg, САД), Небојше Јована Живковића (Србија / Немачка), Тамаре Басарић (Србија / Швајцарска), Дејвида Фенесија (David Fennessy, Ирска) и др. Током 2008. и 2009. године учествовао је у раду међународне летње композиторске радионице групе *South Oxford Six* (Њујорк, САД) у Сомбору. На „Првом српском националном такмичењу за музику за перкусије” 2009. године добија прву и другу награду за композиције *Nordlicht*, за маримбу и *Suite #2*, за проширен комплет бубњева.

Од 2011. до 2013. године био је аутор и организатор новосадског летњег сусрета младих композитора региона *КомпАРТ* на којем су учествовали млади ствараоци из Србије, Босне и Херцеговине, Хрватске и других европских земаља, а 2015. године учествовао је у организацији међународног фестивала уметности *Ruid al Sud* у Новом Саду.

Професионалну каријеру је започео у новосадском предузећу *Eipix*, где је у периоду од 2010. до 2014. радио као композитор, дизајнер звука, дизајнер компјутерских игара и писац. Од фебруара 2013. године ангажован је на месту асистента професора музичких предмета на новосадској Високој школи струковних студија за образовање васпитача, где изводи наставу на основним и специјалистичким студијама, учествује у бројним међународним пројектима и, према потреби, ради као преводилац.

Никола Ветнић је такође активан као композитор и извођач (бубњеви) популарне музике. Ангажован је на концертно-студијским пројектима *Сварун* и *Paimonia*, у оквиру којих издаје студијске албуме, видео издања својих извођења и наступа на бројним концертима у Србији, Руској Федерацији и Украјини.

Аутор такође делује и у другим сферама уметности, пре свега у области компјутерских игара. Године 2010. оснива групу за развој игара *Svarun Games*, а две године касније објављује демонстрациону верзију игре *Vsevolod* у којој се потписује као руководилац пројекта, дизајнер игре, цртач, писац, композитор и дизајнер звука. Од 2015. године ради на наслову групе *K’nossos*, туробној свемирској монодрами са визуелним стилом снажно инспирисаним раним апстрактним радовима Василија Кандинског (Василий Васильевич Кандинский). У овој игри аутор се потписује као руководилац пројекта, дизајнер игре, писац, аутор 3D графике, аутор ликова, композитор и дизајнер звука.

Говори енглески (ниво C1), руски (ниво C1), немачки (ниво B2) и норвешки језик (ниво B2), а тренутно учи украјински језик.

**Списак дела и значајнијих извођења**

* ***Homo-Machina***, за теремин, вибрафон, клавир и бубњеве, 2006.
* ***Призори***, комад за соло клавир, 2007.
* ***Suite #1***, за клавир соло, 2007.
* ***Егзотични мирис***, за бас и клавир, према тексту Шарла Бодлера (Charles Baudelaire), 2008.
* ***Tenebrae***, за сопран и клавир, према тексту Пола Целана (Paul Celan), 2008. - Студијско извођење, Нови Сад, јун 2008.
* ***Psalm***,за мешовити хор, према тексту Пола Целана (Paul Celan), 2008. - Студијско извођење, Нови Сад, јун 2008.
* ***Suite #2***, за проширен комплет бубњева, 2008.

- Данијел Буђи (Daniel Bugyi) – бубњеви, Годишњи концерт перкусиониста новосадске Академије уметности композицију, јун 2011.

- Издавач: Edition Musica Europea, као део збирке *Contemporary Serbian Works for Marimba & Percussion Solo*, редакција: Н. Ј. Живковића, 2009.

* ***Гудачки квартет #1***, за гудачки квартет, 2008.

- *South Oxford Six* ансамбл, Сомбор и Нови Сад, јул 2008.

* ***Братоубица***, за сопран и клавир, према тексту Бранимира Костића Паланског, 2008.
* ***Nordlicht***, за маримбу соло, 2008.

- Небојша Јован Живковић - мармба, март 2009.

- Издавач: Edition Musica Europea, као део збирке *Contemporary Serbian Works for Marimba & Percussion Solo*, редакција: Н. Ј. Живковића, 2009.

* ***Two Movements***, за клавирски квартет, 2009.
* ***De Natura Lucis I***, за контрабас, саксофон и електронику са траке, 2009.
* ***Јеванђеље по Јуди***, за мешовити хор и солисте, 2009.
* ***Многозвучје I***, за дувачки квинтет, 2009.
* ***Persepolis Gamma***, за гудачки оркестар, 2010.
* ***Триглав***, за октет, 2010.

- *In Spe* ансамбл, Ричардас Шумила (Ričardas Šumila) – диригент, литвански фестивал *Druskomania*, мај 2010.

* ***Акварел***, за оркестар, 2010.
* ***Симфонија***, за велики оркестар, 2011.
* ***Симфонија #2: Призрен***, за оркестар, оркестар са траке и електронику са траке, 2012.
* ***Многозвучје II***, за дувачки квинтет и траку, 2012.

- фестивал *КомпАРТ* *02*, јул 2012.

* ***Библиотека краља Ашурбанипала***, за солистички ансамбл (акустична гитара, електрична гитара, харфа, цимбало и чембало) и гудачки оркестар, 2013.
* ***Nordlys***, за две маримбе, 2013.
* фестивал *КомпАРТ* *03*, јул 2013.
* ***Glossolalia***, за флауту, блок-флауте (сопран, алт, тенор, бас), кларинет/бас кларинет, трубу, харфу и хармонику, 2013.
* ***Tleilaxu***, за оркестар, 2014.
* ***Vineyards of Istria***, за клавирски трио, 2014.
* ***Electronic Study #1***, електронска музика са употребом семплова, 2014.
* ***Electronic Study #2***, електронска музика са употребом семплова, 2014.
* ***Electronic Study #3***, електронска музика са употребом семплова, 2014.
* ***Bagatelle***, за виолончело соло, 2014.

**Значајнија дела у области примењене музике**

* ***Divided***, оркестрација музике за игру, 2010.
* ***Fortix II*** (Nemesys Games), сарадња на музици за игру, 2011.
* ***Apox: Legend*** (BlueGiant Interactive), целокупна музика за игру, 2011.
* ***Enigmatis: Ghosts of Maple Creek Collector’s Edition***(Artifex Mundi), целокупна музика за игру, 2011.
* ***Time Mysteries II: Ancient Spectres Collector’s Edition***(Artifex Mundi), целокупна музика за игру, 2012.
* ***Jewel Time Deluxe***(Oxygen Interactive), целокупни звук за игру, 2011.
* ***Pride and Prejudice: Hidden Antologies***, целокупна музика за игру, 2011.
* ***Nightmares from the Deep: The Cursed Heart Collector’s Edition***(Artifex Mundi), целокупна музика за игру, 2011.
* ***Right of Passage: The Perfect Show Collector’s Edition***(Mad Head Games), целокупни звук за игру, 2012.
* ***Abyss: The Wraiths of Eden Collector’s Edition***(Artifex Mundi), целокупна музика за игру, 2012.
* ***Dark Arcana: The Carnival Collector’s Edition***(Artifex Mundi), целокупна музика за игру, 2012.
* ***Enigmatis II: The Mists of Ravenwood Collector’s Edition***(Artifex Mundi), целокупна музика за игру, 2012.
* ***Nightmares from the Deep II: The Siren’s Call Collector’s Edition***(Artifex Mundi), целокупна музика за игру, 2012.
* ***Gardens Inc.***(World Loom), целокупна музика за игру, 2012.
* ***Time Mysteries III: The Final Enigma Collector’s Edition***(Artifex Mundi), целокупна музика за игру, 2013.

**Значајнији наслови у области популарне музике**

* ***DreddUp – Future-Porn-Machine***, 2007 - аутор потписан као виолончелиста, издавач: *Dark Revolution*, Србија.
* ***Сварун – Компилација часописа Nocturne Magazin****,* 2009 - аутор потписан као композитор, писац текстова, аутор аранжмана и оркестрације и бубњар, издавач: часопис *Nocturne Magazin*, Србија
* ***Сварун / Midgaard – Коловрат ЕП***, 2010 - аутор потписан као композитор, писац текстова, аутор аранжмана и оркестрације и бубњар, издавач: *Nymphaea Records*, Руска Федерација
* ***Сварун – Славија***, 2010 - аутор потписан као композитор, писац текстова, аутор аранжмана и оркестрације, певач и бубњар, издавач: *Nymphaea Records*, Руска Федерација
* ***Сварун – Земља ЕП***, 2013 - аутор потписан као композитор, писац текстова, аутор аранжмана и оркестрације и бубњар, самостално издање
* ***Paimonia – Disease Named Humanity***, 2014 - аутор потписан као бубњар, сниматељ, монтажер и продуцент, издавач: *Humanities Plague Productions*, САД
* ***Paimonia / Мржња / Zloslut – Anti-Human***Manifest, 2014 - аутор потписан као бубњар, сниматељ, монтажер и продуцент, издавач: *Atramentum Productions*, Канада
* ***Сварун – Завештање I: Земља***, 2014 - аутор потписан као композитор, писац текстова, аутор аранжмана и оркестрације и бубњар, издавач: *Sound Age*, Руска Федерација
* ***Paimonia – Live Mass Opression***DVD, 2014 - аутор потписан као бубњар, самостално издање.

**Приказ и анализа композиције...of Uruk-the-Sheepfold**

Докторски уметнички пројекат Николе Ветнића *…of Uruk-the-Sheepfold* (срп. ...Урука-уточишта) написан је за приповедача, сопран и камерни инструментални ансамбл састављен од три електричне гитаре, две акустичне гитаре, електричне бас гитаре, четири виолончела, чембала, маримбе/вибрафона и бубњева. Наслов композиције реферира на фрагменте текста прве плоче древног месопотамског спева *Еп о Гилгамешу*, чију је до данас најбоље очувану верзију из различитих извора саставио вавилонски свештеник и егзорциста Син-Лике-Унини.

Пројекат је замишљен као вокално-инструментално дело, обликовано налик историјским формама ораторијума и античке музичке драме. Иако текстуални предложак припада књижевном жанру који је традиционално ближи опери, кандидат је одабрао музички облик ораторијума, чије се концертно устројство одликује одсуством интеракције међу ликовима, сценских реквизита или посебне костимографије, са циљем да пажњу слушаоца у потпуности усмери ка домену звука. Укључивање наратора и сопрана у извођачки апарат проистекао је из ауторове идеје да истражи однос приповедачко-наративног, приповедачко-певаног и музичког као три одвојена, али истовремено упоредна, слоја дела. При томе, текстуални део сведен је тек на инспирацију и књижевни „повод” за реализовано музичко дело, а стављање тежишта на музичку компоненту ставило је аутора у позицију да ближе сагледа експресивни потенцијал музике у датом контексту. Стога је специфичан састав инструменталног ансамбла резултат Ветнићевог аутентичног тумачења књижевног предлошка композиције, истраживања сонорности коришћених инструмената, као и његовог досадашњег стваралачког рада.

Звучну основу дела *…of Uruk-the-Sheepfold* чини композиција за солистички ансамбл и гудачки оркестар под називом *Библиотека краља Ашурбанипала* коју је Ветнић написао на првој години докторских академских студија. Инструментаријум композиције *Библиотека краља Ашурбанипала* укључује електричну гитару, чембало и цимбало који се ретко примењују у савременој уметничкој музици. Са намером да олакша потенцијално извођење своје докторске композиције, а имајући у виду доступност ових инструмената, кандидат је сачувао специфичну сонорност ансамбла своје раније композиције уводећи у свом новом делу у извођачки апарат три електричне гитаре, две акустичне гитаре и једну (електричну) бас гитаре, што му је пружило могућност модификовања звука на различите начине и употребу широког спектра тембралних комбинација.

На трагу конструктивизма, аутор заснива тонски садржај композиције *…of Uruk-the-Sheepfold* на два низа целих бројева из групе Лукасових секвенци (назив су добиле по француском математичару Франсои Едуарду Анатолу Лукасу / François Édouard Anatole Lucas). Сви низови ове групе као заједничку карактеристику имају задовољавање опште рекурзивне релације при чему термин „рекурзивно“ кандидат схвата као процес понављања дискретних чланова неког скупа на принципу самосличности. Дискретне чланове ових низова аутор је одредио следећи иста правила, уз постављање различитих полазних тачака за сваки низ понаособ. Поред Лукасовог, кандидат користи и тзв. Фибоначијев низ (назив добио по италијанском математичару Леонарду Боначију Фибоначију / Leonardo Bonacci Fibonacci), а конструктивистичке принципе у изградњи материјала симболично и значењски везује за главне ликове у делу. Тако, Фибоначијев низ користи за изградњу материјала који се односи на лик Гилгамеша, сматрајући тај низ „старијим“ и „древнијим“, док Лукасов низ, као новији“, употребљава као градивни елемент за материјал који припада лику Енкидуа. Будући да оба низа припадају групи Лукасових секвенци, те самим тим следе иста математичка правила, аутор два материјала реализује као два различита облика исте целине, следећи логику карактеризације ликова одабраног спева.

У резултату, у музичком ткиву уочава се примена четврттонова, поверена гитарским деоницама, а реализована применом скордатуре, и групи виолончела, што је постигнуто контролисањем висине тона у левој руци.

Музички садржај гитарских деоница аутор артикулише различитим, нестандардним извођачким ефектима (нпр. електромагнетним гудалом познатим под називом *e-bow*, електричним уређајима *stompbox* и др.), модификујући тако звук и карактер коришћених гитара, те креирајући специфичну музичку атмосферу која је у функцији либрета.

Својом сједињеном хармонском фактуром виолончела укључују тонове осталих инструмената и на тај начин чине форму читавог дела звучно компактном и јединственом. Деоницама виолончела најчешће су поверени издржани, дуги тонови уобличени у четворогласне акорде. Ретке промене артикулације делују веома изражајно и имају велики значај за развој целокупне форме дела. Деоница чембала одликује се реским звуком и прецизном артикулацијом, што је чини нарочито интересантном у контексту композиторове звучне интерпретације древне прошлости Средњег истока. Улога бубњева огледа се у доношењу специфичног перкусивног соноритета и проширивању динамичке палете ансамбла, док присуство маримбе и вибрафона има значајну улогу у креирању контраста и „источњачке етмосфере“ у музичком ткиву дела.

Формалну основу дела *…of Uruk-the-Sheepfold* кандидат гради следећи троставачну структуру текста који је проистекао из стихова прве плоче *Епа о Гилгамешу*. Иако се ставови композиције изводе *attacca*, уочљиве су јасне границе између целина. Сваки од три става формално су замишљен као тродели, посвећени главним ликовима и граду Уруку, у следећем распореду:

* **Први став** - ***Гилгамеш* -** уводи се лик Гилгамеша, владара Урука; следи опис Гилгамешових цивилизацијских достигнућа; став се завршава сликом Гилгамеша као архитекте зида око Урука;
* **Други став** - ***Урук*** - отвара се представом Гилгамеша као бескрупулозног тиранина; следи вапај грађана Урука и њихово обраћање боговима; по наредби Ануа, Аруру створи јунака Енкидуа у дивљини;
* **Трећи став** - ***Енкиду* -** почиње саветом Гилгамеша младом ловцу из степе; Енкиду се у другом одсеку среће и спаја са Шамхат губећи тиме везу са дивљином у којој се родио; коначно Енкиду усмери свој поглед ка Уруку.

На макро-плану композиција се може посматрати као велика циклична форма, будући да су спољни ставови по карактеру и тембру слични један другоме.

Први став дела аутор обликује акордским секвенцама два горепоменута целобројна низа, везана за главне ликове спева. Акорди датих секвенци нису представљени својим пуним тонским саставом, већ су изграђени наслојавањем почетних тонова тријада које улазе у састав сваког од њих. При томе, кандидат доследно спроводи схему по којој се акорд Фибоначијевог низа излаже први, након чега следи одговарајући акорд Лукасовог низа. Прегледности троделног облика првог става недвосмислено доприносе јасне границе између одсека, дефинисане артикулационом компонентом *tremolo sul ponticello* у виолончелима и *fortissimo* динамиком у осталим инструментима. Чврсту архитетектонику става кандидат постиже увођењем маркантног контрастног материјала у деоницама три електричне гитаре, који се заснива на трочланом акордском следу, значајном за развој читавог музичког тока. Карактеристична је декламаторно третирана деоница сопрана која израста из једног тона (*gis1*) са којег се отискују уводни стихови спева, а потом се даље развија кроз варијацију основне формуле. Деоницом наратора аутор формулише драмски слој дела и значењски га наслојава на већ изграђен музички ток.

Други став композиције одликује изразита ритмичка компонента, проистекла првенствено из кандидатове способности да усклади музички ток са текстуалним предлошком. Текст другог става осветљава Гилгамешову тиранску владавину Уруком. Суровост, непоколебљивост и неумољивост краља послужили су као премиса основне музичке замисли на којој је обликован други став. Она се темељи на карактеристичној ритмичкој структури која се понавља и варира, док музички садржај укључује како упечатљиву редукованост тонског материјала на један једини тон, којим се у максималној динамици и неумитном понављању подцртава карактер Гилгамеша као краља-тиранина, тако и акорде Фибоначијевог и Лукасовог низа из чијих се тонова местимично развија сложена мелодијска линија. Значајан је и третман деонице наратора, коју је кандидат тенденциозно издвојио из музичког ткива са идејом постизања јасноће и разговетности декламованог текста.

Тема трећег става Ветнићевог докторског пројекта усмерена је на Енкидуа. Музички језик и композициони поступци условљени су и у овом сегменту композиције кандидатовим односом према књижевном предлошку. С обзиром на дивљу природу Енкидуовог карактера аутор је обликовао знатно разуђенију фактуру него у претходним ставовима, те се одрекао чврсто постављених конструктивистичких законитости у изградњи тематски релевантног материјала. Овакав приступ архитектури облика довео је до коришћења раније изложеног материјала и одређених музичких елемената, датих у другачијем окружењу и измењеном контексту. Поред бројних реминисценција на различите фрагменте дотадашњег музичког садржаја, као и употребу „познатих“ следова вертикалних структура, посебно је уочљив хармонски фон којем се придружују тиха остината или маркантан наступ наратора, да би у даљем току ти статични хармонски блокови били ритмизовани и благо варирани, чиме аутор на промишљен начин остварује драгоцену динамизацију музичког тока.

**Оцена и критички осврт на композицију...of Uruk-the-Sheepfold**

Докторски уметнички пројекат *…of Uruk-the-Sheepfold* јесте вредно вокално-инструментално дело, у којем је кандидат показао способност да на зрео и креативан начин артикулише своју музичку мисао, проистеклу из потребе да истражи међусобне односе три посебна коегзистирајућа ткива свог дела: музичког слоја као апстрактне, нејезичке компоненте; приповедачко-наративног слоја као сирове, готово непрерађене књижевне компоненте; и приповедачко-певаног слоја као прелазне компоненте између музике и нарације. Такав пројекат подразумевао је да сви музички и ванмузички елементи буду доведени у примерен склад како би композиција функционисала као кохерентна целина, у чему је аутор у потпуности успео.

Применом крајње рационалних, конструктивистичких принципа у обликовању и начину рада са основним градивним музичким ткивом, а који проистиче из два низа целих бројева из групе Лукасових секвенци, кандидат је показао завидну вештину у изградњи сложеног система музичких ћелија, те доследност и стваралачко стрпљење у спровођењу жељеног концепта. Минуциозна обрада микро-формалних детаља не угрожава прегледност партитуре на плану макро-форме, као ни колористичку звучну слику, коју је Ветнић веома промишљено реализовао, створивши занимљиво вокално-инструментално остварење снажног уметничког дејства.

**Приказ и анализа теоријске студије о композицији...of Uruk-the-Sheepfold**

Теоријска студија о делу *…of Uruk-the-Sheepfold* садржи шест целина:

1. **Полазишта**
	1. Ораторијум ХХ века
	2. (Ре)дефинисање ораторијума
	3. *Еп о Гилгамешу*
	4. Утицаји
		1. *Socrate*, Eric Satie
		2. *Voices of Light*, Richard Einhorn
2. **Текст** **у делу *…of Uruk-the-Sheepfold***
	1. Анализа текста
	2. Рад на тексту
3. **Музика** **у делу *…of Uruk-the-Sheepfold***
	1. Инструментација
	2. Анализа

3.2.1. Први став *Гилгамеш*

3.2.2. Други став *Урук*

3.2.3. Трећи став *Енкидоу*

1. **Реализација**
2. **Либрето**
3. **Литература**

У првом поглављу своје теоријске студије, Никола Ветнић образлаже полазишта, мотиве и циљеве за настанак и реализацију свог докторског уметничког пројекта.

Тако, аутор полази од разматрања тематских и формалних аспеката релевантних ораторијума насталих у претходном веку, посебно указујући на њихову инструментацију, изражајна средства и музички језик којим су компоновани (потпоглавље *Ораторијум ХХ века*). Потом у наставку (потпоглавље *(Ре)дефинисање ораторијума*), кандидат преиспитује сличности и разлике између жанрова опере и ораторијума, уочивши њихове најупечатљивије разлике управо на плану врсте и третмана либрета, те исправно приметивши да је у ораторијуму акценат на садржини текста уместо на напетој драмској радњи каква се среће у оперским делима. Указујући на промене које је ораторијум претрпео од свог настанка до данас, аутор поентира своја разматрања савременог облика овог жанра, истичући да управо текст који је он изабрао за свој докторски пројекат, *Еп о Гилгамешу*, у тематском, садржинском и стилском смислу одговара либретима ораторијума 20. и 21. века.

У потпоглављу *Еп о Гилгамешу*, кандидат детаљно пише о настанку и садржају овог спева. Имајући у виду његов значај на развој књижевности, Ветнић се посвећено бави утицајем који је спев имао на литерарна дела древног блиског истока, као и на она настала крајем 19. века и касније. Сагледавајући вишеслојност лика Гилгамеша, кандидат наводи мишљења бројних аутора, откривајући широко познавање савремене литературе посвећене овом јунаку. Полазећи од премисе да очигледна и свеприсутна фрагментарност текста чини *Еп о Гилгамешу* необично живим и опипљивим, композитор исправно примећује да услед своје несавршености и фрагментарности спев, старији више од четири хиљаде година, постаје на неки начин „радна верзија” и „отворено” уметничко дело које се и данас ствара. Управо у томе се препознаје ауторова мотивација за рад са овим текстом, који он види као актуелну и виталну тему савременог тренутка. Најзад, композитора посебно интригира чињеница да ми данас уопште *знамо* за Гилгамеша, али, што је још важније, да га *познајемо* у смислу да знамо ко је он, какав је човек био и какав је он човек данас у 21. веку. У том аспекту кандидат види одраз бесмртности славног јунака и проналази инспирацију за рад на свом пројекту.

Потпоглавље *Утицаји* показује ауторов однос према жанровски сродним остварењима која су својом формалном конструкцијом, односом према третираном књижевном предлошку, музичким језиком, инструментацијом и другим композиционим поступцима директно утицала на архитектонику и организацију музичких података у композицији *…of Uruk-the-Sheepfold*. Тако, анализирајући дела *Socrate* Ерика Сатија (Eric Satie) и *Voices of Light* Ричарда Ајнхорна (Richard Einhorn), Ветнић указује на сопствене стваралачке одлуке, а посебно на изборе које је правио у раду са текстом у свом докторском пројекту.

Друга целина теоријске студије под називом *Текст* *у делу …of Uruk-the-Sheepfold* односи се на поступке којима се кандидат служио у процесу обраде оригиналног текста. Аутор је у овом поглављу објаснио природу интервенција које је вршио у тексту током писања либрета, при чему је апострофирао процес сажимања и избацивања декоративних стилских фигура као посебно релевантне, и дао детаљну анализу сваког од 10 сегмената драмског текста, указујући при томе на значењске нивое сваког од њих.

У делу текста који се односи на музичке аспекте композиције (поглавље *Музика*у делу *…of Uruk-the-Sheepfold*), кандидат минуциозно објашњава музички садржај, композициони поступак, фактуру и форму сваког од три става свог дела, истичући уз то драматуршку функцију и симболички садржај сваког сегмента композиције. Аутор посебно разматра улогу и третман инструмената, те указује на њихове тембралне особености и функцију коју имају у креирању атмосфере која проистиче из садржаја драмског текста.

Потпоглавље *Анализа* посвећено је експликацији основних музичких идеја, те сагледавању различитих конструкционих приступа у грађењу функционално различитих елемената музике, анализи хоризонталних и вертикалних структура, тембралне компоненте дела, као и третмана и улоге гласа (сопрана) и наратора.

Поглавље *Музика* *у делу …of Uruk-the-Sheepfold* садржи и добро одабране нотне примере, као и приказ препорученог просторног распореда извођача на сцени.

У наредне три целине своје теоријске студије Никола Ветнић даје информације о студијској реализацији снимка композиције *…of Uruk-the-Sheepfold*, наводи комплетан либрето овог дела и списак литературе који броји значајне јединице из области теорије књижевности, естетике, теоријске поетике, музикологије и друго.

**оцена и критички осврт на теоријски рад о композицији ...of Uruk-the-Sheepfold**

Теоријски рад докторског уметничког пројекта Николе Ветнића је прегледна, обухватна и добро аргументована студија са јасно структурисаним одсецима-поглављима. Она представља објашњење ауторових уметничких мотива за истраживање у области савремено конципираног ораторијума и систематичан аналитички преглед обухваћених композиционих поступака и интервенција.

Поред ауторове поетике и метода рада, студија на прегледан начин осветљава шири уметнички контекст у коме је дело *…of Uruk-the-Sheepfold* настало и као таква предствља комплементарну и складну целину са уметничким делом докторског пројекта Николе Ветнића.

**Закључак**

Докторски уметнички пројекат Николе Ветнића *…of Uruk-the-Sheepfold* настао је на основу јасне концепције, минуциозног и пажљивог рада на реализацији партитуре. Ветнићева композиција открива уметнички радозналог ствараоца који студиозно приступа истраживању савременог концепта ораторијума и сагледавању могућих облика интеграције говорног и певаног у музичком окружењу.

Теоријска студија о делу *…of Uruk-the-Sheepfold* доказује способност аутора да на прегледан и сврсисходан начин аргументује своја поетичка становишта, концепт и метод рада, као и да постави своје дело у шири уметнички контекст. Као таква, ова студија недвосмислено предствља комплементарну и складну целину са уметничким делом докторског пројекта.

Доказавши своју композиционо-техничко вештину, умешност теоријског промишљања и стваралачку зрелост, кандидат својим докторским уметничким пројектом даје значајан допринос жанру ораторијума у српској савременој музици.

На основу критичког сагледавања и оцене резултата уметничког и теоријског дела уметничког пројекта *…of Uruk-the-Sheepfold*, Комисија констатује да он по свим својим одредницама и елементима испуњава критеријуме докторског уметничког пројекта. Стога Комисија предлаже Наставно-уметничко-научном већу Факултета музичке уметности и Сенату Универзитета уметности у Београду да овај Извештај прихвате и покрену процедуру за јавну одбрану докторског уметничког пројекта *…****of Uruk-the-Sheepfold***, *композиција за камерни инструментални ансамбл, приповедача и сопран* кандидата Николе Ветнића.

Комисија у саставу:

мр ЗОРАН ЕРИЋ, редовни професор ФМУ, ментор

мр СРЂАН ХОФМАН, професор емеритус ФМУ

др ум. СВЕТЛАНА САВИЋ, ванредни професор ФМУ

др ум. ТАТЈАНА МИЛОШЕВИЋ, ванредни професор ФМУ

др ум. БРАНКА ПОПОВИЋ, доцент ФМУ

У Београду, 9. јануара 2017.